उत्तर कोरियाई विदेश मंत्री री योंग-हो ने कहा कि संयुक्त राष्ट्र में अमेरिकी राष्ट्रपति डोनाल्ड ट्रंप के भाषण पर किम जोंग उन द्वारा प्रतिक्रिया के रूप में उनका देश प्रशांत क्षेत्र में हाइड्रोजन बम परीक्षण कर सकता है. अमेरिकी राष्ट्रपति ने उत्तर कोरिया के सर्वोच्च नेता को ‘रॉकेट मैन’ कहा था और प्योंगयांग को ‘पूरी तरह तबाह’ करने की धमकी दी थी. री ने कहा कि यह प्रशांत क्षेत्र में सबसे शक्तिशाली परीक्षण होगा. री की यह टिप्पणी किम के उस बयान के बाद आई है, जिसमें उन्होंने ट्रंप को मानसिक रूप से विक्षिप्त बताया और कहा कि उन्हें (ट्रंप) अपने ‘पागलपन’ वाले भाषण के लिए जबरदस्त कीमत चुकानी पड़ेगी.